FI Euroopan unionin virallinen lehti CE 78/591

(2004/C 78 E/0624)

KIRJALLINEN KYSYMYS E-3562/03

esittäjä(t): Giacomo Santini (PPE-DE) komissiolle

(1. joulukuuta 2003)

Aihe: Brennerin moottoritien toimiluvan automaattinen uusiminen

Brennerin moottoritieyhtiön toimiluvan automaattista uusimista koskeva ongelma otettiin äskettäin uudelleen esille sen jälkeen, kun komission jäsen Frits Bolkestein oli antanut asiasta kielteisen lausunnon. Pitkään kestänyt kiista, jonka yhteydessä on esitetty laaja joukko erilaisia ratkaisuvaihtoehtoja ja vastakkaisia kantoja, ei ole vieläkään päättynyt.

1. Katsooko komissio edellä esitetyt seikat huomioon ottaen, että A22-moottoritien strateginen asema oikeuttaa unionin tarjouskilpailukäytännöstä poikkeamisen?

2. Miten komissio perustelee A22-moottoritietä koskevan kielteisen lausunnon, kun toimilupia on vastaavalla tavalla uusittu automaattisesti useaan otteeseen aiemminkin Italiassa 20. lokakuuta 1998 annetun ministeriöidenvälisen ohjeen nro 283 nojalla?

3. Katsooko komissio voivansa luottaa nykyiseen hallintoyhtiöön, joka on sijoittanut huomattavia summia Brennerin perustunnelin rakentamiseen, ja katsooko komissio myös voivansa harkita uudelleen Italian hallituksen esittämiä, automaattista uusimista koskevia ehdotuksia?

Frits Bolkesteinin komission puolesta antama vastaus

(16. tammikuuta 2004)

Kuten arvoisa parlamentin jäsen painottaa, moottoritien A22 strateginen asema ei tarkoita sitä, etteivät toimilupien myöntämisessä sovellettavat yhteisön säännöt koskisi toimiluvan myöntämistä tämän moottoritien hallinnointiin. Yhteisön oikeuden mukaan toimiluvan uusiminen vastaa uuden toimiluvan myöntämistä. Tästä johtuen Brennerin moottoritieyhtiölle myönnetyn toimiluvan uusiminen ilman edeltävää tarjouskilpailua aiheuttaa vakavia epäilyksiä siitä, onko menettely yhteensopiva edellä mainittujen yhteisön sääntöjen kanssa.

Toisin kuin arvoisa parlamentin jäsen väittää, komissiota ei ole koskaan pyydetty ottamaan kantaa niiden toimilupien uusimiseen, joita Italiassa on myönnetty 20. lokakuuta 1998 annetun ministeriöidenvälisen ohjeen nro 283 nojalla. Vaikka komissio on tutustunut kyseisen ministeriöidenvälisen ohjeen tekstiin, Italian viranomaiset eivät ole toimittaneet sille täsmällisiä ja täydellisiä tietoja ohjeen täytäntöönpanon yksityiskohdista, erityisesti toimiluvista, joita on uusittu edellä mainitun ohjeen mukaisesti, uusittujen toimilupien voimassaoloajasta tai syistä, joilla uusimista kussakin tapauksessa on perusteltu. Näin ollen komissio varaa itselleen oikeuden tarvittaessa pyytää Italian viranomaisilta tietoja, joiden avulla voidaan arvioida kyseisen ohjeen täytäntöönpanoa.

Komissio tähdentää, että sen mainitsemat, kyseisen toimiluvan uusimisen yhteensopivuuteen yhteisön oikeuden kanssa liittyvät ongelmat koskevat ainoastaan edeltävän tarjouskilpailun puuttumista, eivät missään tapauksessa nykyisen toimiluvan haltijan luotettavuutta, jonka arvioiminen sitä paitsi ei kuulu komission tehtäviin.

Lopuksi komissio painottaa, että koska se ei tahdo vaarantaa niiden tavoitteiden toteutumista, joihin kyseinen ongelma liittyy, se jatkaa yhteydenpitoa Italian viranomaisiin löytääkseen ratkaisun, jossa kunnioitetaan kaikkia mukana olevia ratkaisevia tekijöitä.